Pranešimas žiniasklaidai

2024 m. kovo 14 d.

**Savaitgalį „Maximos“ parduotuvėse daugiau nei pustrečio šimto nevyriausybinių organizacijų rinks maistą: vienas reikalingiausių produktų – aliejus**

**Kovo 15-16 dienomis** **visoje Lietuvoje vyks tradicinė pavasarinė „Maisto banko“ aukojimo akcija, šiemet subūrusi 256 nevyriausybines organizacijas ir kviečianti pasirūpinti socialiai pažeidžiamais visuomenės nariais. „Maximos“ pirkėjai aukoti nepritekliuje gyvenantiems žmonėms galės apsipirkdami 133-ose parduotuvėse visoje Lietuvoje. Šiais metais be kitų ilgo galiojimo maisto produktų aukų krepšeliuose ypač reikalingas aliejus.**

„Dalyvaujame kiekvienoje „Maisto banko“ aukojimo akcijoje, mūsų pirkėjus kviesdami įprasto apsipirkimo metu padaryti gerą darbą ir pasirūpinti žmonėmis, kurie susiduria su nepritekliumi. Tuo tarpu prekybos tinklas „Maxima“ su „Maisto banku“ bendradarbiauja jau virš 20 metų. Nuo šių metų vasario 1 dienos reikšmingai išplėtėme parduotuvių skaičių, iš kurių vartoti dar tinkami ir saugūs produktai pasiekia tuos, kam maisto labiausiai reikia – 205-ios „Maximos“ parduotuvės kiekvieną mėnesį skiria maisto produktų už vidutiniškai 140 tūkst. eurų”, – sako Indrė Trakimaitė-Šeškuvienė, prekybos tinklo „Maxima“ Komunikacijos ir korporatyvinių ryšių departamento direktorė.

Šį savaitgalį „Maisto banko“ aukojimo akcija vyks jau 36-ąjį kartą, jos metu surinkti maisto produktai bus išskirstyti po daugiau nei pustrečio šimto ne pelno siekiančių organizacijų, kurios rūpinasi įvairiomis socialiai pažeidžiamomis gyventojų grupėmis: daugiavaikėmis šeimomis, mažas pajamas gaunančiais neįgaliaisiais, senoliais, bedarbiais, socialinėje krizėje atsidūrusiai asmenimis, taip pat bėgančiais nuo karo.

„Maisto banko“ vadovas Simonas Gurevičius sako, kad šiuo metu tarp labiausiai pageidaujamų ilgo galiojimo maisto produktų, šalia mėsos bei žuvies konservų, yra ir aliejus.

„Aliejus tapo vienu labiausiai prašomų maisto produktų – jis itin reikalingas gaminant maistą, o jo nusipirkti gali ne kiekvienas. Todėl visų sunkiau gyvenančių žmonių vardu prašome – jei tik turite galimybę, į aukų krepšelį įdėkite butelį aliejaus. Neabejoju, kad vieniši asmenys, senjorai ar šeimos juo tikrai labai apsidžiaugs“, – ragina „Maisto banko" vadovas.

Paaukoti bus galima ne tik maisto produktų – akcijos metu „Maisto banko“ savanoriai pirkėjams dalins skrajutes, kuriose pateiktą brūkšninį kodą nuskenavus kasoje bus galima prisidėti prie organizacijos veiklos, skiriant 5 eurus.

Pavasarinė „Maisto banko“ akcija vyks kovo 15 d. (penktadienį) nuo 15:00 iki 20:00 val. ir kovo 16 d. (šeštadienį) nuo 10:00 iki 19:00 val. Organizacijos savanoriai gerą darbą padaryti kvies Vilniaus, Kauno, Klaipėdos, Panevėžio, Šiaulių, Alytaus, Kėdainių, Utenos, Ukmergės, Marijampolės ir daugelyje kitų šalies miestų bei miestelių įsikūrusiose parduotuvėse „Maxima“.

Konkretų parduotuvių sąrašą galite rasti čia: <https://www.maistobankas.lt/akcija/>

***Apie prekybos tinklą „Maxima“***

*Tradicinės lietuviško prekybos tinklo „Maxima“ stiprybės – mažos kainos ir platus pasirinkimas. Tinklą valdanti bendrovė „Maxima LT“ yra didžiausia lietuviško kapitalo įmonė, viena didžiausių mokesčių mokėtojų bei didžiausia darbo vietų kūrėja šalyje, kurioje dirba apie 11 tūkst. darbuotojų. Šiuo metu Lietuvoje veikia arti pustrečio šimto „Maximos“ parduotuvių, kuriose kasdien apsilanko daugiau nei 400 tūkst. klientų.*

**Daugiau informacijos**:

El. paštas komunikacija@maxima.lt